Henricus, Dei gratia, episcopus Autissiodorensis: omnibus presentes litteras inspecturis, salutem in Domino. Noveritis quod cum causa verteretur autoritate Apostolica coram venerabilibus abbate Sancti-Jacobi Pruvinensis et conjudicibus suis a Domino papa delegatis, inter Nivelonem canonicum Autissiodorensem ex una parte, et Joannem presbyterum de Miceclis ex altera, super quadam parte decimarum in parochia de Miceclis sitarum tam de blado quam de aliis, tandem coram nobis et de consensu nostro bonis viris mediantibus ita fuit compositum inter eos, quod ecclesia de Miceclis totam partem quam habebat dictus Nivelo in illis decimis, scilicet de novem partibus duas integre et sine contradictione percipiet et in perpetuum possidebit, ita quod presbyter qui pro tempore erit, in eadem ecclesia dimidium modium frumenti ad valorem melioris, duobus denariis minus ad bichetum, et octo sextarios avene ad valorem melioris, uno denario minus ad bichetum apud Autissiodorum, eidem Niveloni et successoribus ejus in perpetuum, infra Nativitatis Domini singulis annis persolvet, ita quod prefatus presbyter infra terminum supradictum quandocumque voluerit prenominatum bladum persolvet. Nec ipse Nivelo vel ejus successor quin recipiat, poterit recusare. Hanc autem compositionem laudavit et concessit Regnaudus de Ratilliaco miles, de cujus feodo movebat decima supradicta. In cujus rei memoriam et testimonium presentes litteras sigilli nostri munimine fecimus roborari.. Actum anno gratie millesimo ducentesimo vicesimo quarto.